Критеријуми и елементи оцењивања ученика из предмета

Верска настава – Православни катихизис

Оцењивање ученика из предмета Верска настава врши се описно. То подразумева тростепену скалу оцена: *истиче се, добар и задовољава,* у зависности од остварености исхода. Оваква врста оцењивања се не односи само на знање или способности, већ на општу слику о карактеру и интелектуалним способностима ученика. Узима се у обзир целовита личност ученика и избегава се стриктно оцењивање знања. Оно што је важно јесте да оцена не буде препрека ка стварању поверења ученик – вероучитељ и да не буде сметња развоју љубави према вери и Цркви. Вероучитељ приликом оцењивања мора да буде свестан да утиче на целокупну личност ученика, а не само на интелект и знање које ученик треба да усвоји и презентује. Оцењивање из верске наставе треба да буде засновано и на љубави, толеранцији, разумевању итд.

*Оцена се утврђује на основу следећих критеријума:*

|  |  |  |  |
| --- | --- | --- | --- |
| Оцену **„истиче се“** добија ученик који: | Оцену **„добар“** добија ученик који: | Оцену **„задовољава“** добија ученик који: | Ученик је **„неоцењен“** ако: |
| - у потпуности разуме основна сазнања о темама Православног катихизиса;  - примењује стечено знање у свакодневном животу и користи за стицање нових знања;  - активно учествује у дискусији и доноси закључке на часу;  - показује изузетну самосталност, иницијативу;  - активно сарађује са осталим ученицима и наставником;  - активно учествује у наставном процесу, заитересован је за рад, пажљиво слуша, љубазан је према другима;  - отворен за сарадњу, разговор и разумевање;  - решава проблеме на нивоу стваралачког мишљења и у потпуности критички расуђује;  -показује одговоран однос према раду /припремљен је за час. | - делимично разуме садржај теме;  - учествује у дискусијама, закључује, али уз помоћ наставника;  - користи се само са добро усвојеним начинима и техникама, те нерадо користи креативни рад;  - не показује жељу за самосталним ангажманом на часу;  - повремено остварује сарадњу са осталим ученицима и наставником;  - на часу слабије активан. | - препознаје садржај теме  - усваја основне појмове предмета, али се не ангажује у раду предмета;  - нерадо извршава радне задатке;  - готово да уопште не остварује сарадњу са другим ученицима и наставником. | - одбија у потпуности рад и дијалог на часу;  - не долази током читаве године на часове. |

Закључна оцена утврђује се на крају првог и другог полугодишта, на основу свих појединачних оцена које су унете у дневник и остварене активности ученика од почетка школске године.

*Вредновање ученичких активности*

Вредновање ученичких активности се врши континуирано праћењем:

- постигнућа ученика;

- начина како ученик усваја градиво;

- степена самосталности у раду;

- начина остваривања сарадње у процесу учења са другим ученицима;

- израде домаћег задатка;

- вештина комуникације;

- излагања и представљења радова (изложба радова, цртежи...);

- учешћа у различитим облицима групног рада;

- резултата рада;

- креативности;

- практичног рада.

Непосредно описно оцењивање ученика може се вршити кроз:

- усмено испитивање;

- писмено испитивање;

- посматрање понашања ученика;

- редовно доношење домаћег задатка;

- прегледање свеске;

- вођење евиденције од стране наставника о јављању на часовима.

*Инструменти оцењивања*

Активност на часу:

- за јављање **(+)**

- за јављање више пута **(++)**

- за више јављања, одговоре, активност: ***истиче се***

- недисциплина и не праћење тока часа: **( – )**